KOMISSION KERTOMUS NEUVOSTOLLE JA EUROOPAN PARLAMENTILLE Euroopan yhteisöjen ja Amerikan yhdysvaltojen hallituksen välisen niiden kilpailusääntöjen soveltamista koskevan sopimuksen soveltamisesta 1. tammikuuta 1999-31. joulukuuta 1999

1. Johdanto

Euroopan komissio teki 23. syyskuuta 1991 Amerikan yhdysvaltojen hallituksen kanssa sopimuksen niiden kilpailusääntöjen soveltamisesta [1] (jäljempänä 'vuoden 1991 sopimus'); sopimuksella pyritään edistämään kilpailuviranomaisten välistä yhteistyötä. Sopimus hyväksyttiin ja sitä ilmoitettiin sovellettavan 10. huhtikuuta 1995 tehdyllä neuvoston ja komission päätöksellä [2].

[1] Euroopan yhteisöjen komission ja Amerikan yhdysvaltojen hallituksen välinen sopimus niiden kilpailulakien soveltamisesta (EYVL L 95, 27.4.1995, s. 47-50).

[2] Ks. EYVL L 95, 27.4.1995, s. 45 ja 46.

Näkökantojen huomioonottamista koskevien vuoden 1991 sopimuksen määräyksiä vahvistava toinen sopimus [3] tuli voimaan 4. kesäkuuta 1998 (jäljempänä 'vuoden 1998 sopimus') neuvoston ja komission hyväksyttyä sen yhteisellä päätöksellä 29. toukokuuta 1998.

[3] Euroopan yhteisöjen ja Amerikan yhdysvaltojen sopimus näkökantojen huomioonottamisen periaatteen soveltamisesta niiden kilpailulainsäädäntöjen täytäntöönpanossa, EYVL L 173, 18.6.1998, s. 26 - 31.

Komissio antoi 8. lokakuuta 1996 ensimmäisen kertomuksen vuoden 1991 sopimuksen soveltamisesta, joka koski 10. huhtikuuta 1995 ja 30. kesäkuuta 1996 [4] välistä ajanjaksoa. Toinen kertomus kattaa vuoden 1996 lopun heinäkuun 1. päivästä 1996 joulukuun 31. päivään 1996 [5]. Kolmas kertomus kattaa koko kalenterivuoden 1997 [6] ja neljäs kertomus vuoden 1998 [7]. Tämä kertomus kattaa kalenterivuoden 1.1.1999-31.12.1999. Tätä kertomusta olisi luettava yhdessä ensimmäisen kertomuksen kanssa, jossa esitetään yksityiskohtaisesti tämän kaltaisen yhteistyön edut, mutta myös sen puutteet.

[4] KOM(1996) 479 lopullinen, ks. XXVI kilpailupolitiikkaa koskeva kertomus, s. 299-311.

[5] KOM(1997) 346 lopullinen, ks. XXVI kilpailupolitiikkaa koskeva kertomus, s. 312-318.

[6] KOM(1998) 510 lopullinen, ks. XXVII kilpailupolitiikkaa koskeva kertomus, s. 317-337.

[7] KOM(1999) 439 lopullinen, ks. XXVIII kilpailupolitiikkaa koskeva kertomus, s. 323-338.

Vuoden 1991 sopimuksessa määrätään seuraavista seikoista:

-yhden sopimuspuolen kilpailuviranomaisten käsittelemistä asioista ilmoittaminen, jos kyseiset asiat koskevat toisen sopimuspuolen merkittäviä etuja (II artikla), ja tietojen vaihto kilpailusääntöjen täytäntöönpanoa koskevista yleisistä asioista (III artikla);

-sopimuspuolten kilpailuviranomaisten välinen yhteistyö ja toiminnan yhteensovittaminen (IV artikla);

-näkökantojen huomioonottaminen, jonka mukaan kumpikin sopimuspuoli sitoutuu ottamaan toisen sopimuspuolen tärkeät edut huomioon kilpailusääntöjen täytäntöönpanossa ("traditional comity", VI artikla);

-näkökantojen huomioonottaminen, jonka mukaan kumpi tahansa sopimuspuoli voi pyytää toista sopimuspuolta panemaan täytäntöön lainsäädäntöönsä perustuvat aiheelliset toimenpiteet alueellaan tapahtuvan sellaisen kilpailunvastaisen toiminnan suhteen, joka vaarantaa pyynnön esittäneen sopimuspuolen tärkeät edut ("positive comity", V artikla).

Lisäksi vuoden 1991 sopimuksessa selvennetään, että yhtäkään sen määräyksistä ei saa tulkita tavalla, joka on ristiriidassa Euroopan unionissa ja Amerikan yhdysvalloissa voimassa olevan lainsäädännön kanssa (IX artikla). Kilpailuviranomaisia sitovat lisäksi edelleen kansalliset säännöt, jotka koskevat tutkimuksen aikana koottujen tietojen luottamuksellisuuden suojelua (VIII artikla).

Vuoden 1998 sopimus selventää näkökantojen huomioonottamisen muodossa toteutetun yhteistyön mekanismeja ja olosuhteita, joissa siihen voidaan turvautua. Erityisesti sopimuksessa kuvaillaan edellytykset, joiden täyttyessä pyynnön esittäneen sopimuspuolen olisi tavallisesti keskeytettävä omat täytäntöönpanotoimensa.

2. EY:n ja Yhdysvaltojen välinen yhteistyö yksittäistapauksissa vuonna 1999

Vuoden 1999 aikana komissio teki yhteistyötä Yhdysvaltojen oikeusministeriön antitrustijaoston (DoJ) ja Yhdysvaltojen Federal Trade Commissionin (FTC) kanssa useissa tapauksissa. Tiiviistä yhteistyöstä on asiakohtaista hyötyä sekä kilpailuviranomaisille että mukana oleville yksityisille osapuolille (koska asioiden käsittely nopeutuu ja on yhdenmukaisempaa Atlantin molemmin puolin). Lisäksi päivittäiset yhteydet komission (kilpailun pääosasto) sekä Yhdysvaltojen oikeusministeriön ja FTC:n asiaa käsittelevien virkamiesten välillä parantavat keskinäistä luottamusta ja toisen sopimuspuolen lainsäädännön tuntemusta, johtavat kilpailuanalyysien lähentymiseen ja "parhaiden käytänteiden" määrittelemiseen sekä aineellisoikeudellisissa että menettelyihin liittyvissä kysymyksissä.

2.1 Yrityskeskittymät

Komissiolle ilmoitettujen yrityskeskittymien määrä on kasvanut jyrkästi lähes joka vuosi sulautuma-asetuksen antamisen jälkeen. Vuonna 1999 yrityskeskittymien määrä kasvoi jälleen huomattavasti vuodesta 1998. Sen lisäksi että yrityskauppojen lukumäärä on kasvanut, yhä suurempi osa tapauksista koskee eri puolilla maailmaa sijaitsevia yrityksiä; nykyinen fuusioaalto on todella maailmanlaajuinen. Vuonna 1999 ilmoitettiinkin aikaisempaa enemmän sopimuksen soveltamisalaan kuuluvia yrityskeskittymiä, ja Yhdysvaltojen ja EU:n välinen yhteistyö lisääntyi huomattavasti näiden asioiden käsittelyssä.

Asian käsittelystä vastaavien virkamiesten tavaksi on muodostunut pyytää ilmoituksen tehneitä osapuolia luopumaan oikeudestaan ilmoittamiensa tietojen luottamuksellisuuden suojeluun. Tällöin virastot voivat vaihtaa luottamuksellisia tietoja keskenään. Usein tärkeimpänä etuna ei ole niinkään tietojen vaihdon mahdollisuus, vaan esteiden poistaminen virastojen välisen vapaan vuoropuhelun tieltä. Tietojen vaihto voi esimerkiksi estää väärinkäsityksiä, jotka olisivat muutoin mahdollisia. Yhteensovitetun lähestymistavan ansiosta ilmoituksen tehneiden osapuolten ja kolmansien osapuolten rasitus voi pienentyä.

Yhteistyö keskittyy yrityskeskittymiä käsiteltäessä tavallisesti kolmelle alueelle: markkinoiden määrittely (tuote ja maantieteellinen laajuus), ehdotetun toimenpiteen mahdolliset kilpailuvaikutukset kyseisillä markkinoilla ja niiden korjaustoimenpiteiden asianmukaisuus, joita osapuolet ovat ehdottaneet viranomaisten havaitsemien kilpailuongelmien poistamiseksi. EU:n ja Yhdysvaltojen väliselle yhteistyölle on ollut ominaista se, että virastojen ajattelutavat mainituilla kolmella alueella ovat lähentyneet toisiaan vähitellen. Seuraavassa esitetään joitakin esimerkkejä yrityskeskittymien alalla tehdystä yhteistyöstä vuonna 1999.

Transatlanttinen (tässä tapauksessa komission ja FTC:n välinen) yhteistyö oli vuonna 1999 erityisen tiivistä öljyalan suuria fuusioita koskevissa asioissa, erityisesti asiassa Exxon/Mobil. Epäviralliset yhteydet FTC:n ja komission välillä alkoivat pian Exxon/Mobil-kaupan julkistamisen jälkeen (joulukuussa 1998), paljon ennen muodollisen ilmoituksen tekemistä toukokuussa 1999. Tämän ansiosta EU:n ja Yhdysvaltojen viranomaiset pystyivät keskustelemaan öljyn ja kaasun tulevaan tuotantoon liittyvistä kilpailuongelmista, joita ne pelkäsivät aiheutuvan niin sanottujen supersuurten yhtiöiden perustamisesta. Ilmoituksen jälkeen keskittymän osapuolet antoivat EU:n ja Yhdysvaltojen viranomaisille luvan luottamuksellisten tietojen vaihtoon, minkä seurauksena virastojen välinen yhteistyö asiasisällön arvioinnissa oli tiivistä. Komission virkamiehet vierailivat FTC:n toimitiloissa ja tutkivat siellä asiakirjoja, ja viranomaisten väliset puhelinkeskustelut, asiakirjojen vaihdot ja muut kontaktit olivat säännöllisiä.

Sopimuspuolten virkamiesten välisissä keskusteluissa keskityttiin pääasiassa ehdotetun yrityskaupan kilpailuvaikutusten arviointiin tuotantoketjun alkupään markkinoilla (raakaöljyn ja maakaasun etsintä, jalostus, tuotanto ja myynti). Myös sulautuman todennäköisestä vaikutuksesta lentokonevoiteluaineiden markkinoihin keskusteltiin paljon. Yhteistyö jatkuu yhä molempien sopimuspuolten lainkäyttöalueella toteutettavien korjaustoimenpiteiden täytäntöönpanon osalta.

Komissio ja FTC olivat tiiviissä yhteistyössä myös asiassa BP Amoco/ARCO.

Komissio teki läheistä yhteistyötä Yhdysvaltojen oikeusministeriön kanssa asian Allied Signal/Honeywell käsittelyssä. Komissio keskittyi tutkimuksessaan useisiin avioniikkatuotteiden markkinoihin (viestintä- ja navigaatiolaitteet, törmäyksestä varoittavat järjestelmät, säätutkat jne.). Näitä tuotteita toimitetaan sekä kaupalliselle lentokoneteollisuudelle että avaruus- ja puolustusteollisuudelle. Virastojen asiaa käsittelevät virkamiehet olivat usein yhteydessä toisiinsa (pääasiassa puhelimitse). Alussa keskusteluissa keskityttiin tuotteen ja ehdotetun yrityskaupan vaikutusalaan kuuluvien markkinoiden maantieteellisen laajuuden määrittelyyn. Myöhemmissä vaiheissa keskityttiin pääasiassa tarkastelemaan, ovatko osapuolten viranomaisille ehdottamat omaisuuden myynnit ja sitoumukset asianmukaisia. Näitä keskusteluja jatkettiin vielä sen jälkeen, kun komissio oli jo hyväksynyt keskittymän mutta Yhdysvaltojen oikeusministeriö ei vielä ollut. Omaisuuden myyntiä koskevat keskustelut osoittautuivat erityisen hyödyllisiksi komissiolle, koska suurin osa myytävästä omaisuudesta sijaitsi Yhdysvalloissa.

Yhteistyötä asiassa Allied Signal/Honeywell helpotti suuresti se, että sulautuman osapuolet olivat luopuneet täysin oikeudestaan tietojen luottamukselliseen käsittelyyn, mikä mahdollisti markkinatietojen ja muiden näille viranomaisille toimitettujen asiakirjojen vaihtamisen.

Komissio teki Yhdysvaltojen oikeusministeriön kanssa yhteistyötä myös asian BT/AT&T käsittelyssä. Tästä toimenpiteestä ilmoitettiin komissiolle sulautuma-asetuksen uuden 2 artiklan nojalla (voimassa maaliskuusta 1998 alkaen). Tällä artiklalla asetuksen soveltamisala laajennettiin "kaiken toiminnan hoitaviin" yhteistoiminnallisiin yhteisyrityksiin. Tässäkin tapauksessa yhteydenpito oli tiivistä ja tapahtui pääasiassa puhelimitse. Keskusteluissa keskityttiin tuotteen/palvelun ja ehdotetun toimenpiteen vaikutusalaan kuuluvien maantieteellisten markkinoiden määrittelyyn sekä yhteisyrityksen mahdollisuuksiin käyttää markkinavoimaa. Yhteistyöstä oli erityisesti hyötyä arvioitaessa toimenpiteen todennäköisiä vaikutuksia asiakkaisiin.

2.2 Kartellit

EU:n ja Yhdysvaltojen yhteistyö kartelleja koskevissa asioissa on parantunut huomattavasti viime vuoden aikana. Komission osastojen ja Yhdysvaltojen oikeusministeriön välisistä kontakteista on tullut jokapäiväisiä; virkamatkoja (komissioon/Yhdysvaltojen oikeusministeriöön) on tehty paljon. Yhteistyöstä on ollut erityisesti apua tutkittaessa sellaisia kartelleja, joilla on ollut vaikutuksia Atlantin molemmin puolin.

Tehokasta yhteistyötä kartellien estämisessä vaikeuttaa kuitenkin vakavasti se, etteivät virastot voi vaihtaa luottamuksellisia tietoja. Niin sanottu toisen sukupolven sopimus, joka mahdollistaisi tällaisten tietojen vaihdon, parantaisi tilannetta huomattavasti tältä osin. Kansallisen lainsäädännön rajoitukset luottamuksellisten tietojen vaihdolle vaikeuttavat kuitenkin tällaisen lisäsopimuksen tekemistä. On erityisesti huomattava, että monissa kartelleja koskevissa asioissa tutkimuksia ei tehdä yhtä aikaa vaan peräkkäin. Toinen viranomaisista siis aloittaa tutkimuksensa ensin, ja koska se ei pysty ilmoittamaan toiselle tutkimustaan koskevia yksityiskohtaisia tietoja, toinen viranomainen mahdollisesti saa tietää tutkimuksesta vasta kun se julkistetaan. Tämä vaikeuttaa viranomaisten mahdollisuuksia vastata tehokkaasti ja nopeasti monikansallisten kartellien muodostamaan uhkaan.

Yhdysvaltojen oikeusministeriö järjesti 30.9.- 1.10.1999 Washingtonissa erittäin onnistuneen kartelleja käsittelevän seminaarin, josta kaikki osanottajat (mukaan lukien komission kilpailun pääosaston virkamiehet) näyttävät hyötyneen. Seminaarin paneelikeskusteluissa pystyttiin tehokkaasti keskittymään tiettyihin ongelmiin kuten suotuisa kohtelu/immuniteetti, tutkimustekniikat ja niin edelleen.

3. Menettelyihin osallistumista koskevat hallintojärjestelyt

Komissio laati 31. maaliskuuta 1999 tekstin, jolla vahvistetaan Euroopan yhteisöjen ja Amerikan yhdysvaltojen kilpailuviranomaisten hallintojärjestelyt, jotka koskevat niiden vastavuoroista osallistumista joihinkin niiden kilpailusääntöjen mukaisesti aloitettujen menettelyjen eri vaiheisiin [8].

[8] Tiedote EU 3-1999, kilpailu (18/43).

Järjestelyt tehtiin osana Euroopan yhteisöjen ja Yhdysvaltojen hallituksen välisiä sopimuksia niiden kilpailusääntöjen, erityisesti täytäntöönpanotoimia koskevien määräysten, soveltamisesta. Järjestelyillä lisätään kilpailuviranomaisten molemminpuolista toisen sopimuspuolen menettelyjen tuntemusta sekä parannetaan koordinointia, yhteistyötä ja ristiriitojen ehkäisemistä molempien etua koskevissa kilpailuasioissa. Komission ja Amerikan yhdysvaltojen kilpailuviranomaisten hallintojärjestelyt ja niiden välinen kirjeenvaihto, jossa hahmotellaan ja vahvistetaan yhteinen sopimus kyseisistä järjestelyistä, eivät kummatkaan muodosta sitovaa kansainvälistä sopimusta.

Järjestelyt ovat kahdenvälisiä ja vastavuoroisia. Järjestelyjen ansiosta Yhdysvaltojen kilpailuviranomaiset voivat osallistua tarkkailijoina komission järjestämiin kuulemistilaisuuksiin asioissa, jotka koskevat molempien puolten etuja. Vastavuoroisesti komissio voi osallistua samoin edellytyksin korkean tason kokouksiin, joita järjestetään Yhdysvaltojen kilpailuviranomaisten ja Yhdysvaltojen kilpailusääntöjen soveltamismenettelyjen kohteena olevien osapuolten välillä.

Järjestelyissä todetaan, että pyyntö osallistua kuulemistilaisuuteen tai kokoukseen hyväksytään asianmukaisissa tapauksissa, jos tietojen luottamuksellisuutta tai käyttöä koskevat vakuutukset tai järjestelyt ovat tyydyttävät. Osallistuminen kuulemistilaisuuksiin tai kokouksiin on mahdollista ainoastaan, jos kilpailusääntöjen soveltamismenettelyjen kohteena olevat osapuolet antavat tähän nimenomaisen suostumuksensa eikä järjestelyillä myöskään millään tavoin rajoiteta näiden henkilöiden oikeuksia.

Uusia hallintojärjestelyjä sovellettiin ensimmäistä kertaa joulukuussa 1999, jolloin FTC:n edustajat osallistuivat komission järjestämään suulliseen kuulemistilaisuuteen BOC/Air Liquide -fuusiota koskevassa asiassa.

4. EU:n ja Yhdysvaltojen välinen yrityskeskittymiä käsittelevä työryhmä

Komission (kilpailun PO), FTC:n ja Yhdysvaltojen oikeusministeriön vuotuisessa kahdenvälisessä kokouksessa, joka pidettiin Brysselissä 5. lokakuuta 1999, päätettiin perustaa uusi EU:n ja Yhdysvaltojen välinen työryhmä, jonka tarkoituksena olisi parantaa transatlanttista yhteistyötä maailmanlaajuisten yrityskeskittymien valvonnassa.

Vaikka EU:n ja Yhdysvaltojen välinen yhteistyö yrityskeskittymien käsittelyssä on ollut erittäin menestyksellistä, katsottiin siitä huolimatta olevan parantamisen varaa, erityisesti nykyisen fuusioaallon ja suurten rajatylittävien yrityskauppojen lisääntymisen vuoksi. Pitkällä aikavälillä työryhmälle voitaisiin antaa tehtäväksi myös muiden yhteisen edun mukaisten kilpailua koskevien kysymysten tutkiminen. Tällä hetkellä työryhmän tehtävänä on keskittyä seuraaviin seikkoihin:

(a) perusteellinen tutkimus EU:n ja Yhdysvaltojen tavoista määritellä ja panna täytäntöön korjaustoimenpiteet (erityisesti omaisuuden myynti) sekä valvoa korjaustoimenpiteiden toteuttamista sulautuman jälkeen;

(b) mahdollisuudet lähentää enemmän molempien sopimuspuolten alueilla käsiteltävien yrityskeskittymien analyysimenetelmiä, erityisesti siltä osin, kuinka EU ja Yhdysvallat suhtautuvat oligopoleihin/yhteiseen määräysvaltaan/yhteensovitettuun toimintaan.

Työryhmä keskittyy ensin ensimmäiseen kohtaan (korjaustoimenpiteet sulautuma-asioissa) ja jatkaa työtään vuonna 2000.

5. Näkökantojen huomioonottaminen

Vuonna 1997 Yhdysvaltojen oikeusministeriö vetosi ensimmäisen (ja tähän mennessä ainoan) kerran vuoden 1991 sopimuksen V artiklassa säädettyyn näkökantojen huomioonottamisen periaatteeseen. Se pyysi komissiota tutkimaan Air Francen, SAS:n, Iberian, Lufthansan ja Continentalin omistamaa tietokonepohjaista varausjärjestelmää Amadeusta. American Airlinesin omistama tietokonepohjainen varausjärjestelmä Sabre oli tehnyt Yhdysvaltojen oikeusministeriölle kantelun, jonka mukaan Amadeus oli sulkenut järjestelmään pääsyn toisilta.

Helmikuussa 1999 komissio laati Air Francea vastaan väitetiedoksiannon, joka perustui osaan alkuperäisistä väitteistä. Asian käsittely on edelleen kesken.

6. Tilastotietoa

a) Komission ja Yhdysvaltojen viranomaisten ilmoittamien asioiden lukumäärä

Komissio teki ajanjaksolla 1. tammikuuta 1999-31. joulukuuta 1999 yhteensä 70 ilmoitusta. Nämä asiat jaetaan yrityskeskittymiin ja muihin asioihin, ja ne on lueteltu liitteessä 1.

Komissio sai Yhdysvaltojen viranomaisilta saman ajanjakson kuluessa yhteensä 49 ilmoitusta. Näistä 23 tuli Yhdysvaltojen oikeusministeriöltä ja 26 FTC:ltä. Luettelo näistä asioista on liitteessä 2, ja myös siinä asiat on jaettu yrityskeskittymiin ja muihin asioihin.

Yrityskeskittymät muodostivat enemmistön kaikista kummankin osapuolen tekemistä ilmoituksista. Komissio teki yrityskeskittymistä 59 ilmoitusta ja Yhdysvaltojen viranomaiset 39.

Esitetyt luvut eivät kerro yksittäisten ilmoitusten kokonaismäärää, vaan niistä käy ilmi ilmoitettujen asioiden lukumäärä (yksi ilmoitus tai useampia ilmoituksia). Sopimuksen II artiklan nojalla tietyissä menettelyn vaiheissa on tehtävä ilmoitus, minkä vuoksi samasta asiasta voidaan tehdä useita ilmoituksia.

Taulukossa 1 on esitetty niiden asioiden lukumäärä, joista ilmoitettiin EY:n ja Yhdysvaltojen välisen vuoden 1991 sopimuksen nojalla 1. tammikuuta 1999 ja 31. joulukuuta 1999 välisenä aikana. Taulukossa 2 on annettu niiden asioiden lukumäärä, joista on ilmoitettu 23. syyskuuta 1991 jälkeen.

Taulukko 1

ILMOITETUT ASIAT

>TAULUKON PAIKKA>

Taulukko 2

ILMOITETUT ASIAT

>TAULUKON PAIKKA>

b) Asiat, joista komissio on ilmoittanut jäsenvaltioille

Euroopan yhteisöjen Yhdysvalloille lähettämän tulkitsevan kirjeen sekä komission 10. huhtikuuta 1995 neuvostolle antaman avoimuutta koskevan lausunnon mukaan komissio ilmoittaa Yhdysvaltojen kilpailuviranomaisten sille lähettämistä ilmoituksista jäsenvaltioille, joiden etuihin vaikutetaan, ilmoitettuaan asiasta Yhdysvaltojen kilpailuviranomaisille. Niinpä välittömästi ilmoitusten saavuttua Yhdysvaltojen viranomaisilta ne lähetetään kilpailun pääosaston asianomaisille yksiköille ja tarvittaessa jäljennökset niille jäsenvaltioille, joiden etuihin vaikutetaan. Samalla tavoin kilpailun pääosaston tehdessä ilmoituksia Yhdysvaltojen viranomaisille jäljennökset lähetetään jäsenvaltioille, joiden etuihin vaikutetaan.

OECD:n suosituksen [9] mukaisesti Yhdysvaltojen viranomaiset ilmoittavat useimmissa tapauksissa jäsenvaltioille myös suoraan. Tutkittavan ajanjakson kuluessa ilmoitettiin Yhdistyneelle kuningaskunnalle 29 asiasta, Ranskalle 19:stä, Saksalle 13:sta, Alankomaille 11:stä, Ruotsille seitsemästä, Italialle kuudesta, Belgialle neljästä, Tanskalle ja Suomelle kullekin kahdesta sekä Kreikalle, Itävallalle ja Luxemburgille kullekin yhdestä.

[9] OECD:n neuvoston tarkistettu suositus, annettu 27 ja 28 päivänä heinäkuuta 1995, jäsenvaltioiden välisestä yhteistyöstä kansainväliseen kauppaan vaikuttavien rajoittavien kauppatapojen suhteen.

7. Päätelmät

EU:n ja Yhdysvaltojen välinen yhteistyö tiivistyi entisestään vuonna 1999. Erityisesti rajatylittävien yrityskeskittymien käsittelyssä yhteistyö on ollut erittäin tiivistä ja hedelmällistä; se on auttanut lähentämään EU:n ja Yhdysvaltojen tapoja arvioida tällaisten toimenpiteiden aikaansaamia kilpailunvastaisia vaikutuksia. Viranomaiset suhtautuvat molemmin puolin Atlanttia myös yhä yhdenmukaisemmin korjaustoimenpiteiden määrittelyyn ja täytäntöönpanoon sekä korjaustoimenpiteiden toteuttamisen valvontaan.

EU:n ja Yhdysvaltojen viranomaiset ovat myös lisänneet yhteistä toimintaansa maailmanlaajuisten kartellien torjunnan alalla vuonna 1999 ja ovat sopineet hallintojärjestelyistä, joiden ansiosta ne voivat osallistua tärkeisiin kokouksiin molempien etuja koskevissa yksittäistapauksissa. Komissio, Yhdysvaltojen oikeusministeriö ja FTC jatkavat myös keskustelua yleisistä kilpailupolitiikkaa ja kilpailusääntöjen täytäntöönpanoa koskevista kysymyksistä.

LIITE 1 EUROOPAN KOMISSION YHDYSVALTOJEN VIRANOMAISILLE TEKEMÄT ILMOITUKSET: 1.1.1999-31.12.1999

Yrityskeskittymät:

01 Asia N:o IV/M.1339 - ABB/Elsag Bailey

02 Asia N:o IV/M.1388 - Total/Petrofina

03 Asia N:o IV/M.1462 - TWR/LUCASVARITY

04 Asia N:o IV/M.1381 - Imetal/English China Clays

05 Asia N:o IV/M.1376 - Cargill/Continental Grain

06 Asia N:o IV/M.1363 - DuPont/Hoechst/Herberts

07 Asia N:o IV/M.1358 - Philips/Lucent Technologies

08 Asia N:o IV/M.1391 - International Paper/Union Camp

09 Asia N:o IV/M.1466 - Eaton Corporation/Aeroquip-Vickers

10 Asia N:o IV/M.1452 - Ford/Volvo

11 Asia N:o IV/M.1403 - Astra/Zeneca

12 Asia N:o IV/M.1440 - Lucent Technologies/Ascend Communications

13 Asia N:o IV/M.1433 - Carrier Corporation/Toshiba

14 Asia N:o IV/M.1456 - Dura /Adwest

15 Asia N:o IV/M.1415 - BAT/Rothmans

16 Asia N:o IV/M.1467 - Rohm and Haas/Morton

17 Asia N:o IV/M.1493 - UTC/Sundstrand

18 Asia N:o IV/M.1518 - Lear/United Technologies

19 Asia N:o IV/M.1532 - BP Amoco/Atlantic Richfield

20 Asia N:o IV/M.1383 - Exxon/Mobil

21 Asia N:o IV/M.1512 - DuPont/Pioneer Hi-Bred International

22 Asia N:o IV/M.1560 - TI Group/Walbro

23 Asia N:o IV/M.1561 - Getronics/Wang

24 Asia N:o IV/M.1580 - CAI/Platinum

25 Asia N:o IV/M.1551 - AT&T/MediaOne

26 Asia N:o IV/M.1404 - General Electric/ALSTOM

27 Asia N:o IV/M.1612 - Walmart/ASDA

28 Asia N:o IV/M.1470 - Goodyear/Sumitomo

29 Asia N:o IV/M.1623 - Allied Signal/MTU

30 Asia N:o IV/M.1643 - IBM/Sequent

31 Asia N:o IV/M.1682 - Ashland/Superfos

32 Asia N:o IV/M.1630 - Air Liquide/BOC

33 Asia N:o IV/M.1601 - Allied Signal/Honeywell

34 Asia N:o IV/M.1618 - Bank of New York/Royal Bank of Scotland Trust Bank

35 Asia N:o IV/M.1603 - General Motors Acceptance Corporation/AAS

36 Asia N:o IV/M.1589 - Meritor/ZF Friedrichshafen

37 Asia N:o IV/M.1598 - Hicks, Muse, Tate & Furst Investment Partners/Hillsdown Holdings

38 Asia N:o IV/M.1631 - Suez Lyonnaise/Nalco

39 Asia N:o IV/M.1588 - Tyco/Raychem

40 Asia N:o IV/M.1699 - TPG Baccus/Bally

41 Asia N:o IV/M.1694 - EMC/Data General

42 Asia N:o IV/M.1653 - Buhrmann/Corporate Express

43 Asia N:o IV/M.1711 - Tyco/Siemens

44 Asia N:o IV/M.1689 - Nestlé/Pillsbury/Haägen Dazs US

45 Asia N:o IV/M.1711 - Tyco/Siemens

46 Asia N:o IV/M.1723 - Illinois Tool Works/Premark

47 Asia N:o IV/M.1538 - Dupont/Sabanci

48 Asia N:o IV/M.1768 - Schoyen/Goldman Sachs/Swebus

49 Asia N:o COMP/M.1765 - KKR Associates/Siemens Nixdorf Retail and Banking Systems

50 Asia N:o COMP/JV.27 - Microsoft/Liberty Media/Telewest

51 Asia N:o COMP /M.1775 - Ingersoll-Rand/Dresser-Rand/Ingersoll-Dresser Pump

52 Asia N:o COMP /M.1693 - Alcoa/Reynolds

53 Asia N:o COMP /M.1763 - Solutia/Viking Resins

54 Asia N:o COMP /M.1671 - Dow Chemical/Union Carbide

55 Asia N:o COMP /M.1784 - Delphi Automotive Systems/Lucas Diesel

56 Asia N:o COMP /M.1767 - AT&T/IBM/INTESA

57 Asia N:o COMP /M.1683 - The Coca-Cola Company/Kar-Tess Group (Hellenic Bottling)

58 Asia N:o COMP /M.1636 - MMS/DASA/ASTRIUM

59 Asia N:o COMP /M.1817 - Bellsouth/Vodafone (E-Plus)

Muut asiat [10]

[10] Luottamuksellisuuteen liittyvistä syistä luettelo sisältää vain ne tutkimukset tai asiat, jotka on julkistettu.

01 ks. alaviite

02 Asia N:o IV/36488 - Sabre/Amadeus

03 ks. alaviite

04 Asia N:o IV/37506- DVD

05 ks. alaviite

06 ks. alaviite

07 ks. alaviite

08 Asia N:o IV/36880 - BT/VeriSign

09 Asia N:o IV/37612 - Techjet Aerofoils Limited

10 ks. alaviite

11 ks. alaviite

LIITE 2 YHDYSVALTOJEN VIRANOMAISTEN EUROOPAN KOMISSIOLLE TEKEMÄT ILMOITUKSET 1.1.1999-31.12.1999

Yrityskeskittymät [11]

[11] Luottamuksellisuuteen liittyvistä syistä luettelo sisältää vain ne tutkimukset tai asiat, jotka on julkistettu.

01 Exxon/Mobil

02 GNK/Interlake

03 Barnes & Noble/Bertelsmann (yhteisyritys)

04 T&N PLC/Federal/Mogul Corp

05 Cobe/Sorin

06 Signature/AMR Combs

07 Imetal/English China Clays PLC

08 Micrion/FEI

09 BOC Group/Air Products & Chemicals

10 Hoechst/Rhone Poulenc/Aventis

11 Astra/Zeneca

12 Steag/AGA

13 Lockheed Martin/Comsat

14 British Aerospace/GEC-Marconi

15 Tomkins/ACD Tridon

16 Intergraph/Carl Zeiss (yhteisyritys)

17 KvaernerPulping/Ahlstrom

18 Albright&Wilson/Rhodia

19 Alstom/ABB HV (yhteisyritys)

20 PrecisionCastpartsCorp./Wyman-Gordon

21 ks. alaviite

22 Global IndustrialTechnologies/RHI

23 IrvingMaterials/Lehigh Portland Cement

24 Fiat/Case

25 Alcan Aluminium Pechiney/Alusuisse Lonza Group

26 Allied Waste Industries/Vivendi/Superior Services

27 Signal/Vertex

28 VNU/Nielsen Media Research

29 Union Carbide/Dow Chemical

30 Nalco Chemical Company/Suez Lyonnaise des Eaux

31 ks. alaviite

32 Reckitt & Coleman, plc/Benckiser/NRV

33 Hannaford Bros Co/Delhaize Freres

34 ks. alaviite

35 BP Amoco/ARCO

36 ks. alaviite

37 VEBA/Lyondell

38 ks. alaviite

39 Rohm and Haas/Morton

Muut asiat [12]

[12] Luottamuksellisuuteen liittyvistä syistä luettelo sisältää vain ne tutkimukset tai asiat, jotka on julkistettu.

01 Gyma/Cambrex/Profarmaco/Mylan

02 ks. alaviite

03 Rikostutkimus: Julkiset kiinteistöjen panttihuutokaupat Brooklynissa

04 ks. alaviite

05 ks. alaviite

06 ks. alaviite

07 ks. alaviite

08 Rikostutkimus: Grafiittielektrodit

09 Rikostutkimus: Sorbaatit

10 Rikostutkimus: Vitamiinit